Nog te veel vrae oor SA se R11 miljard-leningEnoch Godongwana, minister van finansies (Foto: Elmond Jiyane/GCIS) Die DA eis dat pres. Cyril Ramaphosa sy minister van finansies in die bek ruk omdat hy volgens die party nie voldoende antwoorde gegee het oor Suid-Afrika se lening van R11 miljard by die Wêreldbank nie. Die lening is vroeër vandeesmaand goedgekeur. Dion George, die DA se adjunkskaduminister van finansies, sê Enoch Godongwana het in ŉ komiteevergadering oor finansies gewys “hoe min hy omgee oor Suid-Afrika se finansies” en die parlement se oorsigrol. George sê die minister het sonder ŉ aanvaarbare verskoning ŉ halfuur laat by die vergadering opgedaag, vir minder as ŉ minuut gepraat en toe gesê hy sal vrae beantwoord. “Dit is nie die eerste keer dat die minister die mense van Suid-Afrika en die belangrike werk wat van hom verwag word, absoluut verontagsaam nie. Hy het ook sonder enige verduideliking versuim om ná sy mediumtermynbegrotingsrede voor die komitee te verskyn.” Daar is intussen steeds geen duidelikheid waarvoor die lening gebruik gaan word, of wat die voorwaardes daaraan verbonde is nie, sê George. Die minister kon ook geen besonderhede verskaf en die tesourie was vaag oor vrae daaroor. Suid-Afrika se skuldlas styg steeds en die terugbetaling van rente beteken dienslewering bly agterweë, terwyl die diens van skuld binnekort die grootste gedeelte van die land se begroting in beslag gaan neem. “Die regering het die mense se geld wanbestuur deur verkwistende besteding op mislukkende staatsbeheerde ondernemings, asook deur toe te laat dat groot bedrae uit die staatskas lek. Die staat sal eerder meer leen om sy rekeninge te betaal, pleks daarvan om sy gordel in te trek en ekonomiese groei te stimuleer. “Dit lyk of die minister nooit dié les geleer het nie: Die eerste stap om jouself uit ŉ gat te kry, is om op te hou grawe.” George sê terwyl dit lyk of die minister nie die parlement ernstig opneem nie, die DA dit wél doen en die uitvoerende gesag aanspreeklik sal hou. “Omdat die minister nie bereid was om self vrae te beantwoord nie, het ek geskrewe vrae aan hom gerig wat hy hopelik meer tyd sal hê om te beantwoord. “Ek sal ook aan die president skryf en verdere besonderhede vra, gegewe die versuim van die minister om behoorlik verantwoording te doen.”